पाएं अपने शहर की ताज़ा ख़बरें और फ्री ई-पेपरडाउनलोड करें
बिना मास्क जा रहे बाइक सवार युवकों को ट्रैफिक पुलिस ने रोक क्या लिया, उनलोगों ने हमला बोल दिया। हेलमेट और लात-घूंसों से जमकर मारा। ऊपर से फोन कर 50 से अधिक जानने वालों को भी बुला लिया। वहां जुटी भीड़ ने भी पुलिसकर्मियों से धक्का-मुक्की की है। महिला पुलिस कर्मी से लेकर होमगार्ड तक चोटिल हुए हैं। जयपुर के विधायकपुरी थाना क्षेत्र की घटना है।
पुलिसकर्मी गुरुवार सुबह आठ बजे से अजमेरी गेट टी पाइंट पर ट्रैफिक पुलिस में कार्यरत महिला कांस्टेबल सुखजीत, होमगार्ड राजवीर सिंह और हेड कांस्टेबल झाबरमल ड्यूटी कर रहे थे। दोपहर में बिना मास्क बाइक सवार दो युवकों को पुलिसकर्मियों ने रोकने का प्रयास किया। इतने में उन्होंने बाइक की स्पीड बढ़ा दी। बाइक फिसली और दोनों वहीं गिर गए। पुलिसकर्मी युवकों को उठाने लगे। इतने में तमतमाए एक युवक ने महिला कांस्टेबल सुखजीत के सिर में हेलमेट दे मारा। होमगार्ड राजवीर ने उन्हें रोका तो उसके सिर पर भी हेलमेट मार दिया। साथ वाले युवक ने करीब 50 लोगों को बुला लिया। लोगों ने आकर हंगामा करना शुरू कर दिया। विधायकपुरी थाने में मारपीट किए जाने का मामला दर्ज कराया गया है। महिला कांस्टेबल के सिर व दांत और होमगार्ड के सिर में चोटें आई हैं।
भीड़ ने आकर शुरू कर दिया हंगामा
एक युवक ने फोन कर कुछ लोगों को बुला लिया। तभी 50 से अधिक लोग वहां पर पहुंच गए। लोगों ने आकर हंगामा कर पुलिसकर्मियों के साथ धक्का-मुक्की शुरू कर दी। वे बाइक से गिरने पर विरोध कर रहे थे। किसी ने भी मास्क नहीं लगा रखा थ। पुलिसकर्मी ने उन्हें मास्क लगाने की बात कही और बिना वजह बाहर नहीं घूमने को कहा। वे पुलिसकर्मियों को ही धमकी देने लग गए। विवाद की सूचना पर विधायकपुरी थाने से एसआई वीरेंद्र सिंह जाप्ता लेकर पहुंचे। इसके बाद वे लोग वहां से चले गए। एसआई वीरेंद्र सिंह ने कहा कि विधायकपुरी थाने में मारपीट का मामला दर्ज कराया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn